Henry Jack Cloete is ’n Afrikaanse joernalis, musikant en skrywer. Hy is in 1984 in die Boland gebore. Saam met Wilken Calitz, self ’n skrywer,  is hy lid van die satiriese musiekduo Die Skynmaagde. Hy vertolk ook ’n rol in die rolprent “Skoonheid”. As verslaggewer en inhoudsvervaardiger doen hy diens by talle mediapublikasies. Sy debuutroman is “Draalnoot vir ’n janfiskaal”, waar die janfiskaal van die titel in sekere kringe beter bekend is as die laksman, terwyl die draalnoot onder andere die stadige tempo van die dodemars suggereer. Die onderliggende tema van geweld en dood word dus reeds hier aangedui. Daniël Roberts van Muizenberg skep die webwerf Fermata.com, waarop gebruikers na ander se selfmoordvideo’s kan kyk en hul eie kan oplaai. Die term fermata verwys na ’n noot wat langer aanhou as die normale aanwysing, met implikasie dat die selfmoord van mense wat deelneem aan die program langer duur as normaalweg. Hierdie webwerf word dan wêreldwyd gewild en baie omstrede. Daniël besluit om op ’n televisiekletsprogram daaroor te praat, wat lei tot ’n reeks verstommende gebeure wat sy lewe en dié van vyf ander karakters onherroeplik verander.